એક જ અઠવાડિયામાં એશિયામાં બે નેતા પોતપોતાના રાષ્ટ્રમાં જીત્યાં. બંને સામ્યવાદી દેશ, પણ એવી કોઈ સામ્યતા હવે તેમના વચ્ચે રહી નથી. જૂનો સામ્યવાદ રશિયામાં ખતમ થયો છે, પણ તેની જગ્યાએ દેખાવની લોકશાહી સાથેની સરખુખત્યારી આવી છે. ચીનમાં સામ્યવાદ ટકી ગયો છે, પણ માત્ર સત્તા ટકાવી રાખવા માટે. દેશનો કારોબાર મૂડીવાદી રીતે જ થાય છે. સામ્યવાદી પાર્ટી એકમાત્ર પાર્ટી ચીનમાં છે. તેથી તેના વડા હોય તેના હાથમાં સત્તા હોય. રશિયા જેટલી દેખાવની ચૂંટણી પણ અહીં થતી નથી. પક્ષનું અધિવેશન મળે તેમાં નિમણૂકો થાય. આ વખતે ચીનના શાસક પક્ષે ઠરાવ કર્યો કે પ્રમુખપદની મુદત બે વર્ષ પૂરતી મર્યાદિત છે તે રદ કરવી. આંતરિક લોકશાહી જાળવે તેવી આ જોગવાઈ હતી. માઓ ઝેદોંગ પછી બીજા કોઈ લાંબો સમય શાસન ન કરે તેવા હેતુથી તે નિયમ દાખલ કરાયો હતો. પરંતુ શી જિનપિંગે તે જોગવાઈ જ કઢાવી નાખી. એ જ રીતે રશિયામાં પણ પ્રમુખપદની બે વખતની જ મુદત હતી. તેમાંથી પુતીને રસ્તો એવા કાઢેલો કે આઠ વર્ષ પ્રમુખ રહ્યા પછી ચાર વર્ષ વડાપ્રધાન થઈ ગયા હતા. ફરીથી પ્રમુખ બન્યા અને આ વખતે પ્રમુખપદની મુદત ચારને બદલ છ વર્ષની કરી 2024 સુધીની સત્તા પાકી કરી છે. ત્યાં સુધીમાં તેમની ઉંમર 72 વર્ષની થઈ ગઈ હશે. હાલની તેમની તંદુરસ્તી જોતાં 72 પછીય શાસન કરી શકે તેવી સ્થિતિમાં તેઓ હશે. એટલે તે વખતે કેવો નિયમ લાવીને સત્તા લંબાવે છે તે જોવું રહ્યું.